ময়দানে নেমে পড়ছেন তৃণমূলের সেকেন্ড ইন কম্যান্ড, ১৯ দিনে ২৬টি সভা অভিষেকের

কলকাতা: ছাব্বিশের বিধানসভা নির্বাচনের আগে দলীয় কর্মীদের আসন সংখ্যা বেঁধে দিয়েছেন শাহ। এই আবহে নির্বাচনী প্রচারে ঝাঁপিয়ে পড়েছেন তৃণমূল সাংসদ তথা দলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। বিধানসভা ভোটের (WB Assembly Election 2026) লক্ষ্যে আজ শুক্রবার থেকে জেলা সফর শুরু করছেন অভিষেক। প্রচারে ঝড় তুলতেই ১৯ দিনে রাজ্য জুড়ে ২৬টি সভা করবেন অভিষেক। এদিন অভিষেকের প্রথম সভা দক্ষিণ ২৪ পরগনার বারুইপুরে (Abhishek Mega Meeting Baruipur)। ফুলতলা সাগরসঙ্ঘের মাঠের এই সভায় ২ লক্ষ লোক আনার টার্গেট নিয়েছে স্থানীয় তৃণমূল নেতৃত্ব। জনসভার মঞ্চ যে কোনও কনসার্টের মঞ্চকেও হার মানিয়ে দিতে পারে। মূল মঞ্চের প্রেক্ষাপটে থাকছে প্রকাণ্ড এলইডি স্ক্রিন। মঞ্চের সামনেই ‘প্লাস’ চিহ্নের আকারে তৈরি হচ্ছে র‌্যাম্প। সেখানে হেঁটেই সভায় আসা কর্মী-সমর্থকদের সঙ্গে জনসংযোগ সারবেন অভিষেক। মানুষের আরও কাছে যেতে, তৈরি হয়েছে র‍্যাম্প। বক্তৃতা দিতে দিতেই মূল মঞ্চ থেকেই র‍্যাম্পের মাধ্যমে জনগণের কাছে পৌঁছে যেতে পারবেন অভিষেক।

আর কয়েক মাস পরেই রাজ্যে বিধানসভা নির্বাচন। তার আগে কার্যত পুরোদস্তুর ভোটের প্রচার শুরু করছেন অভিষেক বন্দ্যোপাধ্যায়। শুক্রবার থেকেই ময়দানে নেমে পড়ছেন দলের সেকেন্ড ইন কম্যান্ড। শুধুমাত্র জানুয়ারি মাসেই ১৯ দিনে রাজ্য জুড়ে ২৬টি সভা করবেন তিনি। আজ বারুইপুর দিয়ে শুরু হচ্ছে অভিষেকের কর্মসূচি।শনিবার তিনি যাবেন জলপাইগুড়ি এবং আলিপুরদুয়ারে। ৬ জানুয়ারি তিনি যাবেন বীরভূম। ৭ জানুয়ারি যাবেন উত্তর দিনাজপুরের ইটাহারে। ৮ জানুয়ারি মালদহ, ৯ জানুয়ারি সভা রয়েছে রানাঘাট, কৃষ্ণনগর, বনগাঁয়। ১০ জানুয়ারি অভিষেক যাবেন পুরুলিয়া, বাঁকুড়া, বিষ্ণুপুরে। ১২ জানুয়ারি কলকাতা, ১৩ জানুয়ারি কোচবিহার, ১৫ জানুয়ারি তমলুক, ১৬ জানুয়ারি মেদিনীপুর, ১৭ জানুয়ারি জঙ্গিপুর, বহরমপুরে সভা করবেন অভিষেক।রাজনৈতিক বিশ্লেষকদের কথায়, বঙ্গ রাজনীতির যে জায়গাগুলো ভরকেন্দ্র, অর্থাৎ যে এলাকার সমীকরণ রাজনীতিকে প্রভাবিত করে, সেই সমস্ত জায়গায় বেছে বেছে যাচ্ছেন অভিষেক।

আরও পড়ুন : রাজ্যে বার কাউন্সিলের ভোট ঘোষণার থেকেই অনিয়মের নানা অভিযোগ

তৃণমূল সূত্রের খবর, প্রায় সর্বত্রই এই ধরনের মঞ্চ প্রস্তুত রাখা হবে দলের তরফে। বারুইপুরের সভায় সংলগ্ন বিধানসভা থেকে জমায়েত করার নির্দেশ দেওয়া হয়েছে তৃণমূলের কর্মীদের। অভিষেক গত ২৭ ডিসেম্বর জানিয়েছিলেন, ‘আমি ২ জানুয়ারি থেকে রাস্তায় নামব। ২০১১ সাল থেকে তৃণমূল কংগ্রেস তাদের শাসনকালে যে যে কাজ করেছে, তার খতিয়ান তুলে ধরা হবে। জেলা সফরে তৃণমূল কংগ্রেস পরিচালিত সরকার গত ১৫ বছরে যে কাজ করেছে, তার রিপোর্ট কার্ড ভোটারদের সামনে তুলে ধরা তাঁর লক্ষ্য। মনে করা হচ্ছে, সাংসদ এই সভা থেকে আগামী নির্বাচনে দলের লড়াইয়ের রূপরেখা ঠিক করে দেবেন।